Ögmundur Jónasson innanríkisráðherra hefur boðað Kristínu Völundardóttur , forstjóra Útlendingastofnunar , á fund vegna ummæla sem hún lét falla í fréttum RÚV á fimmtudag . Ögmundur segist hafa farið yfir ummæli Kristínar og óskað eftir fundinum í kjölfarið . „ Mér þykja þessi ummæli undarleg , ég er mjög ósáttur við þau og vil að þau verði útskýrð , “ segir hann . Spurður hvort Kristínu sé stætt á því að sitja í embætti forstjóra eftir þetta svarar hann : „ Ég vil láta þetta nægja í mínum viðbrögðum að ég ætli að sækjast eftir rökstuðningi og heyra hvað forstjórinn hefur til málanna að leggja . “ Kristín segir ummæli sín hafa verið tekin úr samhengi . „ Það vantar framan við setninguna , sem var útskýring á því að ég var að tala um lítinn hluta fólks frá Evrópuríkjum , “ segir hún . „ Við erum nú með 101 umsókn til meðferðar fyrir 2011 og 2012 , þar af eru á milli tíu og tuttugu sem gætu fallið undir þessa skilgreiningu . “ Kristín segir þá einstaklinga vera á aldursbilinu 20 til 40 ára og séu að sækja um hæli á grundvelli efnahagsástæðna þar sem þeir fái ekki vinnu í heimalandi sínu . „ Þetta fólk kemur hingað sem ferðamenn og sækir svo um hæli , “ segir hún . „ Svo eru umsóknir þar sem fólk sækir um eftir komu til landsins og er orðið fjárþurfi og horfir fram á að það þurfi að senda það úr landi . En vandamálið er að málsmeðferðin er sú sama hjá þeim og öðrum . “